Børn med voldsomme adfærdsproblemer og forhindring af livstruende handlinger.

På flere botilbud for børn og unge under Den Sociale Virksomhed i Region Hovedstaden må personalet oftere gribe til magtanvendelser.

Det viser et referat fra Social- og Psykiatriudvalget i regionen.

Den Sociale Virksomhed har blandt andet ansvaret for at drive botilbud for børn og unge, og her er antallet af magtanvendelser steget fra 29 i 2016 til 120 i 2018.

Magtanvendelserne kan blandt andet foregå ved at et barn bliver fastholdt, hvis barnet eksempelvis er til fare for sig selv eller andre.

Den Sociale Virksomhed Den Sociale Virksomhed i Region Hovedstaden er til for mennesker med meget forskellige forudsætninger, udfordringer og problemer. Fælles for dem er, at de har behov for en højt specialiseret indsats. Målgrupperne er børn, unge og voksne med handicap, psykiske lidelser og sociale problemer.

Har ansvaret for at drive og udvikle bo-, dag- og rehabiliteringstilbud, herberger og krisecentre, specialskole, kommunikationscenter samt sikrede afdelinger for unge kriminelle.

Løser opgaven for kommunerne, som også finansierer indsatserne.

Har ca. 1.600 medarbejdere og et årligt budget på ca. 895 milliner kroner. Kilde: Region Hovedstaden

Benny Andersen, der er formand for Socialpædagogernes Landsforbund, understreger, at han ikke kender til de enkelte steder og sager, men han kalder stigningen for 'stærkt bekymrende'.

- Jeg frygter, at magtanvendelse bliver en del af det, vi hiver op af vores socialpædagogiske redskabsskuffe, og det må det aldrig blive. Det må aldrig erstatte behandling og omsorg, så derfor er det bekymrende, når sådan nogle tal kommer frem, siger Benny Andersen.

Jeg frygter, at magtanvendelse bliver en del af det, vi hiver op af vores socialpædagogiske redskabsskuffe. Benny Andersen, formand i Socialpædagogernes Landsforbund

Ifølge Den Sociale Virksomheds direktør, Søren Torpegård Bech, skyldes stigningen blandt andet, at personalet især har anvendt magt over for tre børn og unge.

Men han peger også på, at de flere magtanvendelser skyldes, at flere børn og unge, som visiteres til botilbud, i dag har mere omfattende og komplekse problemer end tidligere.

Alle magtanvendelser er indberetningspligtige, og ifølge Søren Torpegård Bech er tilgangen hos Den Sociale Virksomhed, at personalet skal forsøge at undgå at bruge magt over for børn og unge.

- Der er ikke noget af vores personale, som har et ønske om at lave magtanvendelse, hvis de kan undgå det. Omvendt skal vi være stensikre på, at når det er nødvendigt, får vi det gjort, siger han.

Hvad er magtanvendelse? Reglerne om magtanvendelse på de sociale tilbud adskiller sig væsentligt fra reglerne om tvang i psykiatrien.

Hvis et barn er til fare for sig selv eller andre, er det tilladt at anvende magt i form af fastholdelse eller ved at føre barnet / den unge til et andet opholdssted.

Alle magtanvendelser er indberetningspligtige. Kilde: Region Hovedstaden

Fokus på fysiske rammer og personale

Benny Andersen mener, at der både skal kigges på, om man har de rigtige fysiske rammer og den rigtige personalesammensætning.

- De ting bør ledelsen og regionen kigge på og analysere sammen med medarbejderne, siger han.

Det anerkender Søren Torpegård Bech.

- Det er jeg ret enig med ham i. Man skal have de rigtige kompetencer. Ikke alene pædagogisk, men også tværfagligt, for der er også noget sundhedsaspekt i det i forhold til medicinhåndtering, som er meget vigtigt, siger han.

Søren Torpegård Bech understreger, at de fysiske rammer også er vigtige, og det er der fokus på, når der bygges om.

- Omvendt er vi udfordret af det, for det koster rigtig mange penge at bygge om.